ผู้สมัครรับเลือกตั้งผู้ว่าฯ กทม. นายชัชชาติ สิทธิพันธุ์ มีคะแนนนำ ส่วนผู้สมัครรับเลือกตั้ง ส.ก.  พรรคเพื่อไทย 19 คน พรรคก้าวไกล 12 คน พรรคประชาธิปัตย์ 9 คน
นายขจิต ชัชวานิชย์ ปลัดกรุงเทพมหานคร ในฐานะผู้อำนวยการการเลือกตั้งประจำท้องถิ่นกรุงเทพมหานคร เปิดเผยว่า การนับคะแนนผู้สมัครรับเลือกตั้งผู้ว่าราชการกรุงเทพมหานคร และสมาชิกสภากรุงเทพมหานคร ตั้งแต่ปิดหีบ 17.00 น. ถึง 19.50 น. นับคะแนนไปแล้ว 1,294 หน่วย จากทั้งหมด 6,817 หน่วย โดยมีผู้มาใช้สิทธิเลือกตั้งผู้ว่าฯกทม. คิดเป็นร้อยละ 59.70 ส่วนผู้ที่มาใช้สิทธิเลือก ส.ก. คิดเป็น ร้อยละ 59.36 ผู้สมัครรับเลือกตั้งผู้ว่าฯ กทม. ที่มีคะแนนนำขณะนี้คือ นายชัชชาติ สิทธิพันธุ์ ส่วนลำดับที่ 2 คือนายสุชัชวีร์ สุวรรณสวัสดิ์ และลำดับที่ 3 นายวิโรจน์ ลักขณาอดิศร ในส่วนของผลคะแนนผู้สมัครรับเลือกตั้ง ส.ก. ในเวลา 19.50 น. 3 อันดับแรกคือ ผู้สมัครพรรคเพื่อไทย 19 คน พรรคก้าวไกล 12 คน และพรรคประชาธิปัตย์ 9 คนสำหรับข้อมูลผู้กระทำผิดเกี่ยวกับการเลือกตั้ง มีผู้ฉีดบัตรเลือกตั้ง 3 ราย ขยำบัตรเลือกตั้ง 1 ราย  นำบัตรออกนอกหน่วยเลือกตั้ง 1 ราย และทำบัตรชำรุด 1 ราย ในส่วนข้อมูลผู้ป่วยโควิด-19 ที่มาใช้สิทธิ์มีจำนวน 89 ราย ผู้มีอุณหภูมิสูงเกิน 37.5 องศาเซลเซียส 23 ราย